ДИРЕКТИВА 2007/57/ЕО НА КОМИСИЯТА
от 17 септември 2007 година
за изменение на определени приложения към директиви на Съвета 76/895/ЕИО, 86/362/ЕИО, 86/363/ЕИО и 90/642/ЕИО по отношение на максимално допустимите граници на остатъчни вещества за дитиокарбамати
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/895/ЕИО на Съвета от 23 ноември 1976 г. относно определянето на максимални количества на остатъци от пестициди във и върху плодове и зеленчуци (1), и по-специално член 5 от нея,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (2), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храни от животински произход (3), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (4), и по-специално член 7 от нея,
като има предвид, че:
(1)
Максимално допустимите граници на остатъчни вещества (МДГОВ) отразяват използването на минимални количества пестициди, необходими за ефективна защита на растенията, прилагани по начин, при който количеството остатъчни вещества е възможно най-малко и токсикологично допустимо, особено що се отнася до прогнозирания хранителен прием.
(2)
МГДОВ за пестициди са предмет на преразглеждане и изменение, с оглед да бъдат взети предвид нови данни, в това число и за нови или променени употреби. Комисията получи сведения относно нови или променени употреби, което следва да доведе до изменения в границите на остатъчни вещества за манеб, манкозеб, метирам, пропинеб и тирам.
(3)
Активното вещество зирам е включено в приложение I към Директива 91/414/ЕИО на Съвета (5) чрез Директива 2003/81/ЕО на Комисията (6). Включването в приложение I към Директива 91/414/ЕИО се основава на оценката на предоставената информация относно предложената употреба. Предоставената информация бе прегледана и достатъчна за определяне на съответните МДГОВ.
(4)
Вече съществуват МДГОВ на Общността в директиви 76/895/ЕИО, 86/362/ЕИО, 86/363/ЕИО и 90/642/ЕИО по отношение на манеб, манкозеб, метирам, пропинеб и тирам. Тези граници бяха взети предвид при адаптирането на въпросните МГДОВ в настоящата директива. По-специално, тъй като при рутинния мониторинг остатъчните вещества от манеб, манкозеб, метирам, пропинеб, тирам и зирам не могат да бъдат идентифицирани поотделно, МГДОВ са определени за цялата група пестициди, които са познати също под името дитиокарбамати. При все това съществуват отделни методи за пропинеб, тирам и зирам, макар да не се прилагат рутинно. Тези методи следва да бъдат прилагани поотделно за всеки конкретен случай, когато се изисква специфично количествено определяне за пропинеб, зирам и/или тирам.
(5)
В изготвените от Комисията доклади за преглед по повод включването в приложение I към Директива 91/414/ЕИО на въпросните активни вещества се определя допустимата дневна доза (ДДД) и при необходимост критичната референтна доза (КРД) за тези вещества. Излагането на потребителите на влиянието на третирани с въпросното активно вещество продукти бе проучено и оценено в съответствие с процедурите на Общността. За прилаганата методология са взети под внимание публикуваните насоки на Световната здравна организация (7) и становището на Научния комитет по растенията (8). Стигна се до заключението, че предложените МДГОВ няма да доведат до надхвърляне на ДДД или КРД.
(6)
Когато разрешените употреби на продукти за растителна защита не водят до установими количества на остатъчни вещества от пестициди във или върху хранителния продукт или при липса на разрешени употреби, или когато разрешените от държавите-членки употреби не са били подкрепени от необходимите данни, или когато употребите в трети страни, имащи като резултат остатъчни вещества във или върху храните, които могат да влязат в обращение на пазара на Общността, не са били подкрепени от необходимите данни, МДГОВ следва да бъдат фиксирани на долния праг на аналитично определяне.
(7)
Следователно установените МДГОВ в приложенията към директиви 76/895/ЕИО, 86/362/ЕИО, 86/363/ЕИО и 90/642/ЕИО е необходимо да бъдат изменени, с оглед да се осигури защита на потребителите и подходящо наблюдение и контрол върху забраната за техните употреби. Когато МДГОВ вече са определени в приложенията към посочените директиви, е уместно те да бъдат изменени. В случай че МГДОВ все още не са били определени, е уместно да бъдат установени за първи път.
(8)
Следователно директиви 76/895/ЕИО, 86/362/ЕИО, 86/363/ЕИО и 90/642/ЕИО следва да бъдат съответно изменени.
(9)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/ЕИО вписването относно тирам се заличава.
Член 2
Директива 86/362/ЕИО се изменя в съответствие с приложение I към настоящата директива.
Член 3
Директива 86/363/ЕИО се изменя в съответствие с приложение II към настоящата директива.
Член 4
Директива 90/642/ЕИО се изменя в съответствие с приложение III към настоящата директива.
Член 5
Държавите-членки приемат и публикуват не по-късно от 18 март 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 19 март 2008 година.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 6
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 7
Адресати на настоящата директива са държавите-членки.
Съставено в Брюксел на 17 септември 2007 година.